Ulf Helgstrand, der er overlæge på Riget, er så træt af Sundhedsplatformen, at han nu forlader sit job i protest

I knap 30 år har Ulf Helgstrand været overlæge på Rigshospitalet. Men nu er det slut.

66-årige Helgstrand har fået nok af Region Hovedstadens IT-system, Sundhedsplatformen, og han forlader nu arbejdspladsen i vrede.

- Efter Sundhedsplatformen er kommet til, føler jeg ikke længere, at jeg har den fornødne tid til patienterne. Vi bruger alt for meget tid på at lave papirarbejde i stedet for at være i dialog med patienterne. Og det kan vi ikke være bekendte, fortæller han til Ekstra Bladet.

Opsigelsen har været længe undervejs, men nu skulle det være.

- Det er ikke en panikhandling, for systemet skulle jo selvfølgelig have en chance. Men vi taler altså om, at man stort set kun sidder med ryggen til patienten under en konsultation, og det har en kæmpe effekt på mit arbejde.

- Jeg skal jo nærmest undskylde, at jeg udfører mit arbejde, siger Ulf Helgstran.

Ingen arbejdsglæde

Overlægen mener ikke, at patienterne får den samme gode vejledning, som før Sundhedsplatformen kom til.

- Jeg kan ikke være det bekendt, og det tager jeg nu konsekvensen af. Alle de kolleger, jeg taler med, bakker mig op. De oplever de samme frustrationer, og mange overvejer at gå som mig.

- Der er ingen arbejdsglæde længere, siger Ulf Helgstrand.

Patienterne mærker det

I et svar til DR skriver Region Hovedstaden, at 'systemet bliver forbedret dag for dag', og at 'vi er midt i implementeringen'.

Handler det ikke bare om tilvænning?

- Jeg har været ret tålmodig. Det er ikke børnesygdommene, jeg taler om. Patienterne kan tydeligt mærke det, og det kan på ingen måde fortsætte sådan her, siger Ulf Helgstrand.

Med Sundhedsplatformens indtog skal lægerne nu selv udfylde patienternes journaler. Noget, der tidligere kunne sendes videre til en sekretær.

Ifølge Region Hovedstaden er det med til at mindske fejl og forbedre patientsikkerheden.

- Det passer ikke. Patientsikkerheden er ikke forbedret, men et eller andet sted skal de jo sige det. De er til for politikerne, og politikerne har ikke taget hensyn til de daglige brugere, siger Ulf Helgstrand.

Selvom beslutningen om at sige op har været længe undervejs, er fremtiden endnu uvis for den erfarne læge.

- Jeg vil rigtig gerne fortsætte med at arbejde. Jeg har en hulens masse erfaring, jeg gerne vil give videre. Men jeg er kun en god leder, hvis jeg kan være der for mine kolleger og patienter, fortæller Ulf Helgstrand.